Supermarketurile nu se închid în weekend și nici nu vor avea program modificat. Premierul Marcel Ciolacu anunță că nu este benefică această măsură.
"Vreau să închid un subiect care a provocat dezbatere publică, cel legat de programul magazinelor la sfârșit de săptămână. Din semnalele primite din rândul societății, rezultă clar că nu este oportun ca magazinele să fie închise în weekend! Au închis alții piețele în pandemie și au pus orar la magazine, nu mai suntem în etapa aceea!", a spus Marcel Ciolacu.
Comercianții de produse tradiționale au solicitat schimbarea programului actual al supermarketurilor. Cererea vine după ce Marcel Ciolacu a anunțat prelungirea plafonării adaosurilor la prețurile alimentelor de bază până la 31 decembrie 2024.